Diari Oficial de la Generalitat Valenciana


Sumari del DOGV 6815, del 10-07-2012 (2012/6523)

Notificació del laude emés per la Junta Arbitral de Transports de València. Expedient número V-254/2011.
--------------------------------------------------------------------------------------------------------

### Dades del document

Número de DOGV
:   6815

Data del DOGV
:   10-07-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/6523


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports de València. Expedient número V-254/2011. [2012/6523]  
Ramón Escrig Moreno, president de la Junta Arbitral de Transports de València, manifesta que, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Decotransit, SL, que s'ha dictat laude en l'expedient a què es fa referència i, com que no ha sigut possible la seua notificació pel fet de ser desconegut, parador ignorat o absència, es fa a través de la present publicació, als efectes legals oportuns. El contingut íntegre del laude és el següent:  
«Tribunal. President: Ramón Escrig Moreno. Vocals: Anna Caballero Costa; Carlos Virosque Verdú, que en justifica l'absència. Secretària vocal: Amparo Peris Catalá. Parts. Reclamant: Orditrans OTS, SL, representada per José Joaquín Carrión Aparisi. Reclamat: Decotransit, SL, que no compareix a l'acte de vista.  
València, 30 de gener de 2012, a les 17.50 hores es constituïx la Junta Arbitral de Transports pels membres expressats al marge i amb l'assistència de les parts per a resoldre l'expedient V-254/2011, i se celebra la vista oral respecte de la reclamació següent: impagament de ports. Incompareixença del demandat.  
  
Iniciada la vista oral, el president procedix a comprovar la identitat de la part compareixent i la qualitat amb què actua.   
A la part reclamada li va ser notificada la demanda i la citació a vista per al dia 30 de gener de 2012 per mitjà d'un escrit rebut el 26 de desembre de 2011 per Ángel Losilla Moratal (gerent), segons queda acreditat amb l'avís de recepció del Servici de Correus i que consta en l'expedient.  
A continuació se li concedix la paraula a la reclamant que deixa basada la seua reclamació en els següents antecedents de fet:  
1. Com a conseqüència de les relacions comercials existents entre les parts, la reclamant va realitzar per compte de la reclamada diversos transports que queden degudament detallats en les factures adjuntes a la demanda. Dins d'esta normalitat en els transports realitzats, van realitzar-se, per part de la reclamant a la reclamada, abonaments corresponents a les incidències que es produïen.  
Encara que el pagament a compte de factures es va entregar amb un pagaré amb venciment el 25 de juliol de 2011 per un import de 1.858,73 euros, este va ser tornat al seu venciment, ocasionant uns gastos de 116,13 euros que se sumen al total de la quantitat deguda, que fixa com a quantia de la demanda l'import de 4.448,82 euros.   
En ocasió de realitzar un nou port corresponent a la factura número 1168 de les relacionades en la demanda, per un import de 145,66 euros, se'ls va exigir el pagament d'este transport, cosa a què es van negar, motiu pel qual la mercaderia a transportar va quedar depositada als magatzems d'esta reclamant.   
Fetes múltiples gestions, tant per al cobrament com per a l'entrega de la mercaderia, totes han resultat infructuoses.  
Acaba sol·licitant que una vegada que siga reconegut el seu dret, la reclamada siga condemnada al pagament de l'import de 4.448,82 euros.  
S'apliquen els següents fonaments jurídics:  
1. La competència territorial de la Junta, de la qual res no s'al·lega, està determinada en els articles 6 i 7.2 del Reglament de la LOTT (RD 1211/1990).   
2. La submissió es determina d'acord amb l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció que en fa l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/1987, de 30 de juliol, d'Ordenació dels Transports Terrestres: "es presumirà que hi ha el referit acord de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i no cap de les parts intervinents en el contracte haguera manifestat expressament a l'altra la seua voluntat en contra abans del moment en què s'inicie o hauria d'haver-se iniciat la realització del servici o activitat contractat". No consta en l'expedient que s'haja fet cap manifestació en el sentit preceptuat.  
  
3. Atesa l'absència del vocal representant de les empreses carregadores que va excusar-ne l'assistència, el present laude es dicta de conformitat amb la previsió continguda en l'apartat 7 de l'article 9 del ja esmentat Reial Decret 1211/1990, de 28 de setembre, que va aprovar el Reglament de Desplegament de la Llei d'Ordenació dels Transports Terrestres, que literalment disposa que "la inassistència de qualsevol dels membres de la junta, a excepció del president, no impedirà que es dicte el laude".  
4. Dels documents aportats i de les declaracions realitzades durant el transcurs de la vista, es deduïx que efectivament els transports reclamats es van realitzar tal com han sigut detallats, la qual cosa dóna un dret de cobrament a favor de la reclamant.  
Qüestió distinta és la referida al depòsit de la mercaderia que va quedar retinguda per la reclamant, que haurà de substanciar-se en el procediment de depòsit de mercaderia a resoldre independentment. No obstant això i una vegada reconegut el dret a percebre l'import del transport corresponent a la mercaderia depositada, esta haurà de ser entregada a la reclamada. En el cas que culmine el tràmit de depòsit amb la subhasta de la mercaderia depositada, el seu import, d'haver-ne, podrà ser disminuït de l'import de la quantitat reclamada en esta demanda.  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la Junta, per unanimitat dels seus membres, dicta el laude següent:  
Estimar la demanda interposada per Orditrans Ots, SL, representada per José Joaquín Carrión Aparisi, contra Decotransit, SL, en tant que ha quedat acreditat que realitzats els ports, estos han de ser abonats.  
  
Per tot això, Decotrans, SL, haurà d'abonar a Orditrans Ots, SL, la quantitat de quatre mil quatre-cents quaranta-huit euros amb huitanta-dos cèntims (4.448,82 €).  
Contra este laude pot exercitar-se l'acció d'anul·lació davant de la Audiència Provincial de València en el termini de dos mesos següents a la seua notificació, d'acord amb el que preveuen els articles 40 a 43, ambdós inclosos, de la Llei 60/2003, de 23 de desembre, d'Arbitratge.  
Amb independència de l'anterior, dins dels 10 dies següents al de la notificació del laude podrà sol·licitar-se a esta Junta Arbitral la seua correcció, aclariment o complement, d'acord amb l'article 39 de l'esmentada Llei d'Arbitratge.  
Transcorreguts 20 dies des de la notificació d'este laude a les parts, podrà instar-se'n l'execució forçosa, davant del jutjat de primera instància de València que corresponga, segons el que establix la Llei Orgànica 5/2011, de 20 de maig, complementària a la Llei 11/2011, de Modificació de la Llei d'Arbitratge, que deroga expressament la lletra g de l'apartat 2 de l'article 86ter de la Llei Orgànica del Poder Judicial».  
  
Els dits terminis de recursos continguts en el laude transcrit seran computables a partir de l'endemà de la publicació del present edicte en el Diari Oficial de la Comunitat Valenciana.  
  
València, 26 de juny de 2012.- El president de la Junta Arbitral de Transports de València: Ramón Escrig Moreno.